Projekt Hovorme o jedle

ZŠ nár. um. Ľ. Podjavorinskej s MŠ Bzince pod Javorinou

Metodický list     

Spoznaj zmyslami 

Deti každý deň prichádzajú do kontaktu so zeleninou a ovocím. Ale vedia ju rozpoznať aj inými zmyslami ako očami?
1. Cieľ, zameranie aktivity

Cieľom aktivity je rozvíjať všetky zmysly ako chuť, čuch a hmat. Uvedomiť si význam všetkých zmyslov a naučiť sa ich používať. Viesť deti k rešpektu k zrakovo a telesne postihnutým. 
2. Vyučovací predmet

Prírodoveda, 1.stupeň, ŠKD
3. Pomôcky

Rôzne druhy ovocia a zeleniny, šatka, nôž

4. Príprava 

Na hodine kladieme deťom otázky a vytvárame myšlienkovú mapu o zmysloch. Pýtame sa na druhy, význam a ochranu zmyslov. Vedieme diskusiu o tom, aké by to bolo, keby nám nejaký zmysel chýbal. 
Druhá časť diskusie je o druhoch zeleniny a ovocia. 

5. Postup

Zaviažeme dieťaťu oči šatkou a do rúk mu dáme nejaký druh zeleniny alebo ovocia. Po uhádnutí striedame deti a zmysly,  ktorými majú uhádnuť danú potravinu. Na záver realizujeme s deťmi reflexiu.
6. Zhrnutie

Deti sa naučili, že všetky zmysly sú dôležité. Naučili sa pomenovať aj tie druhy zeleniny a ovocia, ktoré im boli menej známe. Ochutnali aj tie druhy, ktoré nie sú najobľúbenejšie.

Uvedomili si, že zrakovo postihnutí ľudia to nemajú jednoduché a treba im pomáhať.

7. Prílohy (foto v prezentácii)
Kupujeme slovenské výrobky

Deti často s rodičmi chodia nakupovať potraviny, tie staršie aj samé. Dokážu však rozoznať slovenský výrob od zahraničného a vedia, prečo dať takejto potravine prednosť?

1. Cieľ, zameranie aktivity

Cieľom aktivity je naučiť deti rozoznať slovenskú potravinu od zahraničnej. Vnímať čiarové kódy, symboly na obaloch, dátum spotreby, energetickú hodnotu, zloženie...
Uvedomiť si dôležitosť podporenia slovenského trhu potravín.

2. Vyučovací predmet

Pracovné vyučovanie 4. roč., 5. roč., ŠKD, triednická hodina
3. Pomôcky
Rôzne obaly od potravín, záznamový hárok a pero

4. Príprava

Vedieme krátku diskusiu o tom, či deti vedia, čo všetko sa na obaloch potravín nachádza.

Kladieme jednoduché otázky o význame kúpy slovenskej potraviny.
V krátkej prezentácii ukážeme symboly, ktoré nájdu na obale potraviny a ktoré symboly charakterizujú slovenský výrobok.

5. Postup

Každé dieťa dostane obal od potraviny a do záznamového hárku zapisuje údaje.

Po splnení úlohy všetkými deťmi realizujeme reflexiu. Deti sa spájajú do skupiniek na základe rovnakých údajov (dátum spotreby, pôvod potraviny, druh potraviny, čiarový kód atď)

Využijeme aj metódu myšlienkovej mapy, aby sme znázornili, že veľa ľudí sa podieľa na tom, aby sa potraviny dostali až na stôl. Následne deti kreslili obrázky.
6. Zhrnutie

Deti sa naučili čítať údaje z obalov a vnímať slovenské symboly. Uvedomili si, že kúpou slovenských potravín podporujú slovenskú ekonomiku a ľudia neprídu o prácu. 

7. Prílohy

